নিজস্ব প্রতিবেদন:   ফের বিক্ষোভের মুখে যাদবপুরের উপাচার্য সুরঞ্জন দাস। সোমবার বিকালে ক্ষণিকের জন্য নতুন করে উত্তেজনা ছড়ায় যাদবপুর বিশ্ববিদ্যালয়ে। ক্যাম্পাস থেকে বেরিয়ে যাওয়ার সময়েই আন্দোলনকারী ছাত্রছাত্রীদের বিক্ষোভের মুখে পড়েন উপাচার্য, সহ উপাচার্য। এদিন ছাত্রছাত্রীদের মুখোমুখি হয়ে ইস্তফার ইঙ্গিত দেন উপাচার্য সুরঞ্জন দাস। কলাবিভাগে প্রবেশিকা ফেরানোর দাবিতে এখনও অনশন বিক্ষোভ চালিয়ে যাচ্ছেন ছাত্রছাত্রীরা। ব্যাহত বিশ্ববিদ্যালয়ের পঠন পাঠন। পড়ুয়াদের অনশন, ভর্তি প্রক্রিয়া থেকে অধ্যাপকদের সরে আসার সিদ্ধান্তে ‘চাপে’ রয়েছেন যাদবপুরের উপাচার্য।  সোমবার সকালে পড়ুয়াদের মুখোমুখি হলেন উপাচার্য। সহ-উপাচার্যকে নিয়ে উপাচার্য সুরঞ্জন দাস অনশনরত ছাত্রছাত্রীদের সঙ্গে কথা বলতে আসেন তিনি। তাঁদের শারীরিক অবস্থার খোঁজখবর নেন। অনশন তুলে নেওয়ার অনুরোধও জানান।  এদিন উপাচার্যের সামনেই ক্ষোভ উগরে দিলেন আন্দোলনকারীরা। রেজিস্ট্রার জানান, সোমবার হয়তো ইসি বৈঠকের দিন স্থির করা হবে। তবে সবকিছুই নির্ভর করছে রাজ্যপালের নির্দেশের ওপর। তার আগেই উপাচার্য ক্যাম্পাস ছাড়ায় ক্ষোভে ফেটে পড়েন ছাত্রছাত্রীরা।